**মোহনবাগান অ্যাথলেটিক ক্লাবের ইতিহাস** হল ভারতের পশ্চিমবঙ্গ রাজ্যের কলকাতা-ভিত্তিক একটি ভারতীয় পেশাদার স্পোর্টস ক্লাবের ইতিহাস। ১৮৮৯ সালে প্রতিষ্ঠিত এই ক্লাবটি ভারত তথা এশিয়ার প্রাচীনতম স্পোর্টিং ক্লাবগুলির অন্যতম। ক্লাবটি বিশেষভাবে পরিচিত ১৯১১ সালে আইএফএ শিল্ড ফাইনালে ইস্ট ইয়র্কশায়ার রেজিমেন্টের বিরুদ্ধে বিজয়ের জন্য। এই বিজয়ের ফলে মোহনবাগান কোনও ব্রিটিশ দলের বিরুদ্ধে জয়লাভকারী প্রথম সর্বাঙ্গীনভাবে ভারতীয় দলে পরিণত হয় এবং এই বিজয় স্বাধীনতা আন্দোলনের যুগে একটি গুরুত্বপূর্ণ ঘটনা হয়ে ওঠে। মোহনবাগান একটি মাল্টি-স্পোর্ট ক্লাব হলেও প্রতিষ্ঠার সময় থেকেই এই দলের প্রধান খেলাটি হল ফুটবল।

এশিয়ার অন্যতম প্রাচীন ক্রীড়া প্রতিযোগিতা কলকাতা ডার্বিতে মোহনবাগান দীর্ঘকালের স্থানীয় প্রতিদ্বন্দ্বী এসসি ইস্ট বেঙ্গলের বিরুদ্ধে অবতীর্ণ হয়ে আসছে।

মোহনবাগান অ্যাথলেটিক ক্লাবের প্রধান প্রবেশদ্বার
২০১৯ সালের ২৯ জুলাই ক্লাবের ১৩০তম প্রতিষ্ঠাবার্ষিকী পালিত হয়। সেই সময়ই মোহনবাগান সারা বিশ্বের প্রাচীনতম বিদ্যমান ফুটবল ক্লাবগুলির নেটওয়ার্ক ক্লাব অফ পায়োনিয়ার্সে গৃহীত হয়।

২০২০ সাল থেকে এটিকে এফসি-র মালিক কলকাতা গেমস অ্যান্ড স্পোর্টস প্রাইভেট লিমিটেড মোহনবাগানের ফুটবল বিভাগের তত্ত্বাবধায়ক বিধিবদ্ধ সংস্থা মোহনবাগান ফুটবল ক্লাব (ইন্ডিয়া) প্রাইভেট লিমিটেডের ৮০ শতাংশ শেয়ার কিনে সেটির সঙ্গে অঙ্গীভূত হওয়ার পর মোহনবাগানের ফুটবল দলটি মোহনবাগান সুপার জায়ান্ট নামে পরিচিত।

প্রতিষ্ঠা ও আদি ইতিহাস (১৮৮৯-১৯০০)
----------------------------------

ঊনবিংশ শতাব্দীর মধ্যভাগে ব্রিটিশরা ভারতে ফুটবল খেলার প্রচলন ঘটিয়েছিল এবং এই খেলা সারা দেশে ছড়িয়ে পড়েছিল নগেন্দ্রপ্রসাদ সর্বাধিকারীর প্রচেষ্টায়। ১৮৮৮ সালে ভারতের তৎকালীন বিদেশ সচিব মর্টিমার ডুরান্ড কর্তৃক শিমলায় ডুরান্ড কাপ চালু হয়। ১৮৯৩ সালে ব্রিটিশ ভারতের তৎকালীন রাজধানী কলকাতায় চালু হয় আইএফএ শিল্ড। এরপর কলকাতাই ভারতীয় ফুটবলের কেন্দ্রস্থলে পরিণত হয়।

ভূপেন্দ্রনাথ বসু, মোহনবাগানের প্রথম সভাপতি
১৮৮৯ সালের ১৫ অগস্ট শ্যামপুকুরের বসু পরিবার, ফড়িয়াপুকুরের মিত্র পরিবার ও বাগবাজারের সেন পরিবার - উত্তর কলকাতার এই তিন অভিজাত পরিবারের উদ্যোগে **মোহনবাগান স্পোর্টিং ক্লাব** নামে এই ক্লাবটি প্রতিষ্ঠিত হয়। ফড়িয়াপুকুর স্ট্রিটে অবস্থিত ও মিত্র পরিবারের কীর্তি মিত্রের মালিকানাধীন ‘মোহনবাগান ভিলা’ নামক বিখ্যাত শ্বেতপাথরের প্রাসাদের প্রাঙ্গন ছিল এই দলের প্রথম মাঠ। এই ভিলার নামানুসারেই ক্লাবের নামকরণ করা হয়েছিল। মোহনবাগানের প্রথম সভাপতি ছিলেন প্রতিষ্ঠাতা তিন পরিবারের একটির সদস্য তথা বিশিষ্ট আইনজীবী ভূপেন্দ্রনাথ বসু। তিনি ভারতের স্বাধীনতা আন্দোলনেরও এক বিশিষ্ট ব্যক্তিত্ব ছিলেন। ১৯১৪ সালে ভূপেন্দ্রনাথ বসু ভারতীয় জাতীয় কংগ্রেসের সভাপতি হয়েছিলেন। শ্যামবাজারের ১৪ নং বলরাম ঘোষ স্ট্রিটের বাড়িতে ভূপেন্দ্রনাথ বসুর পৌরোহিত্যে ক্লাবের প্রথম সভা অনুষ্ঠিত হয়। এই সভায় উপস্থিত ছিলেন জ্যোতীন্দ্রনাথ বসু, স্যার ভূপেন্দ্রনাথ মিত্র, গিরীন বসু, রায়বাহাদুর চুনিলাল বসু, ড. মণীন্দ্রনাথ বসু, দুর্গাচরণ লাহা (শ্যামপুকুরের মহারাজা), রাজেন্দ্র ভূপ বাহাদুর (কোচবিহারের মহারাজা) ও স্যার রাজেন্দ্রনাথ মুখোপাধ্যায় প্রমুখ তদনীন্তন বাঙালি সমাজের বিশিষ্ট ব্যক্তিবর্গ।

মোহনবাগান ভিলা মাঠে ইডেন হিন্দু হোস্টেলের বিরুদ্ধে প্রথম ফুটবল ম্যাচ খেলে মোহনবাগান স্পোর্টিং ক্লাব। দলের সদস্য ছিলেন গিরীন বসু, প্রমথনাথ চট্টোপাধ্যায়, শচীন বন্দ্যোপাধ্যায়, রাম গোস্বামী, শরৎ মিত্র, হেমনাথ সেন, নলিন বসু, উপেন ঘোষ, মণীন্দ্রনাথ বসু, মণিলাল সেন, মনোমোহন পাণ্ডে ও প্রভাস মিত্র। মোহনবাগান ফুটবল দলের প্রথম অধিনায়ক মণিলাল সেন ছিলেন প্রতিষ্ঠাতা সেন পরিবারের সদস্য এবং একজন দক্ষ ক্রিকেটার। ক্লাবের প্রথম প্রতিষ্ঠাবার্ষিকীর অনুষ্ঠানে অতিথি হিসেবে আমন্ত্রিত হয়েছিলেন প্রেসিডেন্সি কলেজের অধ্যাপক এফ. জে. রো। মোহনবাগান রাইফেল শ্যুটিং বা ছিপচালনা বা অন্যান্য সম্পর্কিত ক্রীড়ানুষ্ঠান আয়োজন করত বলে তাঁরই পরামর্শ অনুযায়ী ক্লাবের নাম পরিবর্তন করে রাখা হয় ‘মোহনবাগান অ্যাথলেটিক ক্লাব’। ১৮৯১ সালের মধ্যেই শ্যামপুকুরের মহারাজের সহায়তায় ক্লাবের মূল কেন্দ্র শ্যামপুকুরে স্থানান্তরিত হয়।

প্রতিষ্ঠার চার বছর পর মোহনবাগান প্রথম ট্যুর্নামেন্টে অংশ নেয়। ১৮৯৩ সালে কোচবিহার কাপে প্রথম দলটি অবতীর্ণ হয় রয়্যাল সাসেক্স রেজিমেন্টের সি কোম্পানির বিরুদ্ধে। ১৮৯০-এর দশকের অবশিষ্ট সময়ে ক্লাবটি অসংখ্য স্থানীয় ট্যুর্নামেন্টে অংশগ্রহণ করেছিল, কিন্তু বিশেষ সাফল্য অর্জন করতে পারেনি। কলকাতা পৌরসংস্থা শ্যাম স্কোয়ার নামে সাধারণের ব্যবহারোপযোগী একটি স্কোয়ার চালু করলে আর্য স্পোর্টস ক্লাব ও বাগবাজার ক্লাবের সঙ্গে মোহনবাগানকেও সেখানে একটি স্থান বণ্টন করা হয়। ১৮৯৫ থেকে ১৯০০ সাল পর্যন্ত শ্যাম স্কোয়ার ছিল মোহনবাগানের তৃতীয় মাঠ।

প্রাথমিক সাফল্য (১৯০০–১৯১১)
---------------------------

১৯০০ সালে ৪৯তম বাঙালি রেজিমেন্টের প্রথম ও সর্বোচ্চ পদমর্যাদাসম্পন্ন ভারতীয় আধিকারিক সুবেদার-মেজর শৈলেন বসু মোহনবাগানের ক্লাব সচিবের দায়িত্ব গ্রহণ করেন। তাঁর সময়ে মোহনবাগানের নতুন যুগের সূচনা হয়। ক্লাবের ইতিহাসে তাঁর গুরুত্বও অপরিসীম। সেনাবাহিনীর এক উচ্চপদস্থ আধিকারিক হওয়ায় শৈলেন বসু ছিলেন কঠোর নিয়মানুবর্তিতাপ্রিয় ব্যক্তি। তিনি শারীরিক সুস্থতার উপর বিশেষ গুরুত্ব আরোপ করতেন। সময়ে সময়ে তিনি ব্যক্তিগতভাবে প্রশিক্ষণ তত্ত্বাবধান করতেন এবং মোহনবাগানের খেলোয়াড়দের শারীরিক সক্ষমতা বজায় রাখার দিকে পূর্ণ দৃষ্টি রাখতেন। তাঁর প্রচেষ্টা প্রায় তাৎক্ষণিকভাবেই ফলপ্রসূ হয় এবং মোহনবাগান স্থানীয় ট্যুর্নামেন্টগুলিতে জয়লাভ করতে শুরু করে।

১৯০৪ সালে মোহনবাগান কোচবিহার কাপ জয় করে। এটিই ছিল ক্লাবের জয় করা প্রথম ট্রফি। ১৯০৫ সালে মোহনবাগান শুধুমাত্র কোচবিহার কাপ জয়ই নয়, বরং গ্ল্যাডস্টোন কাপও জয় করতে সক্ষম হয়। গ্ল্যাডস্টোন কাপ জয় ছিল মোহনবাগানের ইতিহাসে একটি স্মরণীয় ঘটনা। কারণ, এই ট্যুর্নামেন্টে মোহনবাগান তৎকালীন ভারতের বিশিষ্ট ফুটবল দল তথা আইএফএ শিল্ড বিজয়ী ডালহৌসি এসি-কে ফাইন্যালে ৬-১ গোলে পরাজিত করে। ডালহৌসি শিল্ড বিজয়ের ম্যাচের মতো এই ট্যুর্নামেন্টের ফাইনালেও অত্যন্ত শক্তিশালী স্টার্টিং লাইন-আপ মাঠে নামিয়েছিল। আশা করা হয়েছিল যে তারা মোহনবাগানকে পরাজিত করতে পারবে। যদিও মোহনবাগানের শিবদাস ভাদুড়ী প্রথম তিন মিনিটের মধ্যেই দুই গোল দেওয়ায় মোহনবাগানের জয়ের আশা বৃদ্ধি পায় এবং মোহনবাগানও শেষ পর্যন্ত ট্রফিটি জয় করে।

সেই যুগে আইএফএ শিল্ডের পরে সম্ভবত ট্রেডস কাপই ছিল বাংলার দ্বিতীয় সর্বাধিক গুরুত্বপূর্ণ ট্যুর্নামেন্ট। ১৮৯২ সালে শোভাবাজার ক্লাব ট্রেডস কাপ জয় করেছিল। এই দলটিই ছিল প্রথম ট্রফি-জয়ী ভারতীয় ক্লাব। ১৯০০-এর দশকের গোড়ার দিকে শোভাবাজার ক্লাবের সাফল্য প্রায়শই ভারতীয় ক্লাবগুলির আদর্শ হিসেবে পরিগণিত হত। ১৯০৬ সালে মোহনবাগান দ্বিতীয় ভারতীয় দল হিসেবে ট্রেডস কাপ জয় করে। এরপর ১৯১০ সাল পর্যন্ত পরপর তিনটি মরসুমে ট্রেডস কাপ জয় করে মোহনবাগান। ১৯০৬ সালে মোহনবাগানই ছিল একমাত্র ভারতীয় ক্লাব যেটি মিন্টো ফেইট ট্যুর্নামেন্টে আমন্ত্রিত হয়েছিল। ভারতে নার্সদের সাহায্যার্থে তহবিল গঠনের জন্য তৎকালীন ভারতের ভাইসরয় লর্ড মিন্টোর পত্নী লেডি মিন্টোর পৃষ্ঠপোষকতায় এই ট্যুর্নামেন্টটি আয়োজিত হয়।

এই দশকে মোহনবাগান একাধিকবার ট্রেডস কাপ, গ্ল্যাডস্টোন কাপ ও কোচবিহার কাপ জয়ের পাশাপাশি নবাব আসানুল্লাহ্ চ্যালেঞ্জ শিল্ড ও লক্ষ্মীবিলাস কাপের মতো অন্যান্য ট্রফিও জয় করে।

তথ্যসূত্র
---------

1. ↑  "The rivalry that divides Kolkata"। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
2. ↑  "How will Mohun Bagan benefit from their inclusion in the Club of Pioneers?"। *Khel Now* (ইংরেজি ভাষায়)। ২০১৯-০৫-১৭। সংগ্রহের তারিখ ২০২১-০১-০২। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
3. ↑  "Mohun Bagan requests IFA to change its name to ATK Mohun Bagan, ATK disaffiliated"। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
4. 1 2  "History"। *Mohun Bagan Athletic Club*। ২৬ নভেম্বর ২০১২ তারিখে মূল থেকে আর্কাইভ করা। সংগ্রহের তারিখ ২০ নভেম্বর ২০১২। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
5. ↑  "Lok Sabha Speaker unveils portrait of Bhupendra Nath Basu"। News.webindia123.com। ২০০৯-০২-২৪। ২০১৮-১০-২৫ তারিখে মূল থেকে আর্কাইভ করা। সংগ্রহের তারিখ ২০১৫-০৮-১১। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
6. ↑  "Sir Rajen Mookerjee"। Mookerjeesofbengal.4t.com। ১৯৩৬-০৫-১৫। ৯ জানুয়ারি ২০১৬ তারিখে মূল থেকে আর্কাইভ করা। সংগ্রহের তারিখ ২০১৫-০৮-১১। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
7. 1 2  "THE BEGINNING OF THE JOURNEY : 1889–1903"। *Sabuj Maroon Swapno*। ১৩ সেপ্টেম্বর ২০১২ তারিখে মূল থেকে আর্কাইভ করা। সংগ্রহের তারিখ ২০ নভেম্বর ২০১২। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
8. ↑  "সংরক্ষণাগারভুক্ত অনুলিপি"। ১৪ জুলাই ২০১৪ তারিখে মূল থেকে আর্কাইভ করা। সংগ্রহের তারিখ ১৩ অক্টোবর ২০২১।
9. ↑  "1905 GLADSTONE CUP FINAL Fan Site of mohun Bagan AC MBC.Com – Premiere Fan site of Mohun Bagan AC"। Mohunbaganclub.com। ২০১১-০৭-০১। সংগ্রহের তারিখ ২০১৫-০৮-১১। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
10. ↑  Mansi Chouksey and Renjith Ravindran (২০১৫-০২-০২)। "Mohun Bagan victory in Gladstone Cup 1905"। Sportsrediscovered.com। ২০১৯-০৯-০৫ তারিখে মূল থেকে আর্কাইভ করা। সংগ্রহের তারিখ ২০১৫-০৮-১১। উদ্ধৃতি টেমপ্লেট ইংরেজি প্যারামিটার ব্যবহার করেছে (link)

বহিঃসংযোগ
---------

* লেজেন্ড’স কর্নার

| * দে
* স
মোহনবাগান অ্যাথলেটিক ক্লাব |
| --- |
| সাধারণ | 
* ইতিহাস
* রেকর্ড ও পরিসংখ্যান
* ম্যানেজার

 |
| ঘরোয়া স্টেডিয়াম | 
* কল্যাণী স্টেডিয়াম
* বারাসাত স্টেডিয়াম
* বিবেকানন্দ যুবভারতী ক্রীড়াঙ্গন
* মোহনবাগান মাঠ

 |
| প্রশিক্ষণ মাঠ | 
* মোহনবাগান মাঠ

 |
| প্রতিযোগিতা | 
* কলকাতা ডার্বি

 |
| মরসুম | 
* ২০১২-১৩
* ২০১৩-১৪
* ২০১৪-১৫
* ২০১৫-১৬
* ২০১৬-১৭

 |
| দল | 
* ক্রিকেট দল
* ফুটবল দল
* ফুটবল অ্যাকাডেমি

 |
| 
* **সভাপতি**: স্বপনসাধন বসু
* **প্রধান প্রশিক্ষক**: অ্যান্টনিও লোপেজ হাবাস

 |